b'\n_START_ARTICLE_\nL\xc3\xa4hdekakadu\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nL\xc3\xa4hdekakadun pituus on noin 38 cm ja paino 350\xe2\x80\x93530 g. Se muistuttaa id\xc3\xa4nkoukkukakadua. L\xc3\xa4hdekakadun h\xc3\xb6yhenpuku on p\xc3\xa4\xc3\xa4osin valkoinen tai siin\xc3\xa4 voi olla lohenpunainen h\xc3\xa4iv\xc3\xa4hdys ja oranssinpunaista on naamassa sek\xc3\xa4 t\xc3\xb6yhd\xc3\xb6n, poskien ja kurkun h\xc3\xb6yhenten tyvill\xc3\xa4. Siipien ja pyrst\xc3\xb6n alapeitinh\xc3\xb6yheniss\xc3\xa4 on keltaista. Silm\xc3\xa4\xc3\xa4 ymp\xc3\xa4r\xc3\xb6iv\xc3\xa4 paljas alue on siniharmaa. Nokka on valkoinen, iiris tummanruskea ja koivet harmaat. Yl\xc3\xa4nokka ei ole pidentynyt. Nuori lintu on l\xc3\xa4hes aikuisen v\xc3\xa4rinen.\n_START_SECTION_\nEsiintyminen\n_START_PARAGRAPH_\nL\xc3\xa4hdekakadu el\xc3\xa4\xc3\xa4 laajalla alueella Australiassa ja suppealla alueella Meraukessa Papua-Uusi-Guinean etel\xc3\xa4osassa. Lajista tunnetaan viisi alalajia: sanguinea, normantoni, transfeta, gymnopis ja westralensis. Lajin elinymp\xc3\xa4rist\xc3\xb6n laajuus on 1\xe2\x80\x9310 miljoonaa neli\xc3\xb6kilometri\xc3\xa4 ja sen kokonaispopulaatio on yli miljoona yksil\xc3\xb6\xc3\xa4. Monin paikoin kaupunkien ymp\xc3\xa4rist\xc3\xb6ihin on muodostunut karanneista h\xc3\xa4kkilinnuista syntyneit\xc3\xa4 populaatioita.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nL\xc3\xa4hdekakadut asuvat sek\xc3\xa4 monenlaisilla avoimilla mailla ett\xc3\xa4 erityisesti vesist\xc3\xb6j\xc3\xa4 reunustavissa eukalyptus- ja mangrovemetsiss\xc3\xa4. Ne ovat \xc3\xa4\xc3\xa4nekk\xc3\xa4it\xc3\xa4 ja huomiota her\xc3\xa4tt\xc3\xa4vi\xc3\xa4 lintuja, jotka pesim\xc3\xa4ajan ulkopuolella liikkuvat suurissa, jopa 70\xc2\xa0000 yksil\xc3\xb6n parvissa. Ne ruokailevat maassa ja esimerkiksi riisipelloilla.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nLis\xc3\xa4\xc3\xa4ntymisaika vaihtelee suuresti. Laji on yksiavioinen. Pes\xc3\xa4 on tavallisesti rannalla kasvavan, vanhan eukalyptuksen oksan tai rungon kolossa. Joskus se voi olla kallionhalkeamassa tai termiittikeossa. Valkoisia munia on kahdesta nelj\xc3\xa4\xc3\xa4n. Muna on kooltaan 38,8 mm x 28,5 mm. Molemmat emot osallistuvat haudontaan, joka kest\xc3\xa4\xc3\xa4 noin 26 p\xc3\xa4iv\xc3\xa4\xc3\xa4. Pes\xc3\xa4poikasaika on 6\xe2\x80\x938 viikkoa. Molemmat emot osallistuvat my\xc3\xb6s poikasen hoitamiseen ja ruokkimiseen.\n_START_SECTION_\nRavinto\n_START_PARAGRAPH_\nL\xc3\xa4hdekakadut ruokailevat enimm\xc3\xa4kseen maassa ja sy\xc3\xb6v\xc3\xa4t siemeni\xc3\xa4, p\xc3\xa4hkin\xc3\xb6it\xc3\xa4, hedelmi\xc3\xa4, marjoja, juuria sek\xc3\xa4 hy\xc3\xb6nteisi\xc3\xa4 ja niiden toukkia.'